Jaapani valitsus teatas täna, et Jaapanit 11. märtsil tabanud maavärina ja tsunami kahjud ületavad enam kui kahekordselt 1995. aastal Kobes toimunud maavärina tagajärjed.
Kahju kokku varisenud elumajadest, tehastest ja hävinenud infrastruktuurist hindas valitsus 25 triljonile jeenile ehk 309 miljardile dollarile, võrreldes 10 triljoni jeeniga Kobe maavärinas. Numbris kajastuvad seitsme enim kannatada saanud regiooni kahjud, vahendas Wall Street Journal.
Sellele lisandub kahju veel umbes 250 miljardi jeeni ulatuses järgmise kuue kuu jooksul, mis johtub Jaapani tööstusele komponente valmistanud tehaste seiskumisest kriisist laastatud piirkonnas.
„Võimalik, et Jaapani SKP esimesel poolaastal kahaneb,“ märkis üks Jaapani valitsusametnik. Ametliku prognoosi järgi oodati tänavu Jaapani majanduse kasvu 1,5%.
Taastustööde mahuks hindas Jaapani valitsus esimesel aastal 7,75 triljonit jeeni, teisel aastal 9,7 triljonit jeeni ning 2013. aastal 7,75 triljonit jeeni.